1Ebe eho deelehe dam oa, Alat Aho iba aame faobekesi iba soat vausu fa vei neàdem bak feà labe iho ame im imbona lam ailahigeàmu voomeam làhà Alat iba beom bak. Labihàmu Alam Adat bisi feà Datebo modemu imo im iho etei aihina nim, “Iho Yesus bake tu vuzehi meedam labe Alat Aho iba soat vausu fa vei neàdedam bak,” laham im imbona lam iho koena vooi vooidume bohulalem bak labna zohàme imo ame im lam abo iademe vi ozodam labe bohu vuusdase. Abo ihe vaot vou lam vaba abo iademe vààsum bakti ulohona meedase. Nehaha bak. Alat aham di iube Israel dam bake neha, “Nehame meedale. Nehame meedale,” laham Im Feàna lam Aho amu nasi Am im gagu vou usem dam laba vameadume ame dam labe fa ot vai neo Musa bake fi desi vameada. Labi aho fa neo ot vai im Israel dam tai ahobada zi totbaho laba neo fi desi vameada. Labihadaha Im Feàna lam abo gagu vàmadi vaitoho imot modem bak. Ba modehe vaba mu voom biem imot modem bak. Labihahemu im tai ahobada totbaho labe ulohodesu modehe vaba zidazi ailahigeàmu vooiam di Alat abo faki beom tadehe bak. 3Laham bak lam im ozobohu bak. Labihàmu Alat amu im tai ahobada zi laba labihahemu uho ozom, etei nim iho neo Alat Aho iba soat vausu fa vei neàdem im gàhàda lam iho neo ailahigeàmu voomeam làhà Alat ba iba beom vaba moe? Vabà! Abo beom bak. Neham bak. Ame Alat Am im gagu vou usem dam labe iho fa ot vai vameadaha im lamti etei Alat ba Am Adat Yesus olu Aho vameadaha im lamti ozom di bisi feàda im bada am bak. Neham labe labihaha bak. Alat Aho dam bake soat vausu fa vei neàdem im lam im Boehàda Yesus labe Ahamo ame im lam ahamte alimeat faasi vou vameatedaha bak. Labi ba neo ame im aihi dam labe, “Imbote,” lahame fa ot vai fa iba ba neo fi desi vou vameatedaha bak. 4Iba ame im fi dehe dam zi lam ba ihimo meedam vabak. Iho ame im laba, “Imbote,” lahame vi ozodam bake Alat Aho ame dam laba vi tau meedam labe im nehasu vizi meedaha bak. Iho, “ ‘Imbote,’ lahame fet aame ozobohudese,” lahame iho amu aaha vabna fet aame àvodemna meida mode. Meida mode. Labihada. Labi laha na damat ihimo modem biem im feàna meida mode. Meida mode. Labihada. Labihasu ahebu ame dam laba vizi meedam tadehe bak. Labi laha Alat Am Aha Nutabe Neàna labe ame dam laba fi me Aba Aho ozoho dam lamota laba vi tau nehasu vizi teudeda. Im mei meia modi vizi teudem im feàna meia meeda. Labi neo im mei meia modi vizi teudem im feàna meia meeda. Gi labihasu ahala modidaha bak. Labihàmu iho etei aihi im imbona lam abo iademe vi ozodam labe bohu vuusdase. 5Iho etei vameadalo modem im nim, “Bak fa gàhàde tame,” laham im lam Alat ba Am im gagu vou usem dam zi laba gagu vizi teudi fa ot vai bak gàhàda vuusdume im vahokedalo modem vabak. Gi dam bakda niba gagu vizi teudi fa ot vai bak gàhàdati damti ahebu vuusdume im vahokedalo modem bak. 6Lahaha bak lam meit Ala bake vameadaha im lam meit fa Alat Vameadaha Im Toedahana laba nehi toehe bak. “Boehàda Ala oa, im dam bakda nim feà vaba gi voomna Oho ana modehe bake iba bisi deeli vi ozodàla? Oho ana modehe bake bisi iba faobekesi vi vabiedume neàdedàla? Om gi im feidam vaba? 7Oho dam alimeat modehe di lam bisi Om im gagu vou usem dam labe ibi feà bak lamti ulohona modi esuhu vaba gi fa teohet fota vou usi adbalehe bak. Vou useheta vou use. Lahana fa neo modi feà damali boehàdati uloholi dam totbaho labe im ahu adat iedi fa ame dam laba vou baedam bak ab modi vizeham bak. Labi modi im dam bakda nibe fa boehà damali na ahebu imna debuli vuusdam bak.” Lahame labihasu toehe bak. Labi iho etei lab aame gagoho bak lam gi neham bak vi ozomna mode taia? “Na ahebu um na debu dedateli uho vuusdale,” lahame Alat Aho uledi gagu ot vaha di lam ba na meida vàmtea vekeheda vabak. Abo gi ahebu gagu esuhu bak. Labihamta labiha. Lahana etei di nim na ahebu iba uledem bak im ba aadam vabak. 9Lahana ame lab fet gagu esuhu im zoho lam imbodi Yesus fa Dateli bak niba ab li tau azi meedaham bak. Ame di labe Alat Am im gagu vou usem dam zi labe ibi feà bak lamti ulohona modi esuhu vaba gi fota vou usi adbalehe bak lam iho ab aame ozobohudeham bak. Alat neha, “Aho dam bake ozahit deeli im neà bak modi esuidase,” lahame ozohemu dam ahebu faina meedam bak lam gohali, “Am Adat Yesus Ahamo naedat ahit uledi ot vai elose,” lahame ozome esu vàmadehemu Yesus damat beodume geàdamehamdi ab eloham bak. Labihàmu etei di nibe Alat fa Am Adat Yesus modi feà Dateli tom vousai damat aba, “Feàte,” lahame ahu adat iedi vou baedam bak ab modeham bak. 10Na ahebu modi debuleheda Ala am bak. Labi ame na zi ahebu lam gi Aba Aho ozoho bak labet la modi le modidam bak. Labihadaha Alat Aho neham bak ab ozome esuham bak. “Em feà bak nim Em damaleheda dua zoho lam Eho modi fa Eba tau feà damalese,” lahame labi fet ozome esuhu labe Aho Am Adat Yesus modi damat beodume geàdamehamdi ab eloham bak. Im dam bakda nibe iho Yesus bake tu vuzehi meedam labe Alat iba soat vausu fa vei neàdem bak lam Yesusat geàdamehamdi eloho labe ame bak lam ab faaham bak. Alat lab ozome modi esuhu bak lam neham labe ahole modehe bak. Yesus damat lab beodume geàdamehamdehe bak labet modi Alat fa Yesus bake modi ab neàbodehe dateleham bak. 11Ame Da labe iba neha, “Im Alabadata meedase,” lahame iba gagu fi hasi esuhuda Yesus am bak. Amti iba gagu fi hasi esuhu dam nimti im Ai vàmtea gi Ala am bak. Labihàmu Yesus ba iba ozome gagom di, “Im Am dam am tame,” lahame gagodam bak. Ame bak gagodam di ba ladehebeat gagodam vaba gi deelehat gagodam bak. 12Neham labe labihaha bak. Yesusat Ala bake vameadaha im lam meit Alat Vameadaha Im Toedahana laba nehi fet toehe labe labihaha bak. “Em damat Om biem bake, ‘Fà Om ozobohudese,’ lahame Eho Om ee vousai, ‘Om abo feàte,’ lahame vou baedam bak. Abo damat vahi Oba vou baedam bak laba ame dam labe im dogoit vou faodahit Eho vou ladeedam labe Oba vou baedam bak.” 13Labi Yesusat Ala bake vameadaha im meida neha: “Ebe Eho tuhudatebo Boehàda Ala Am am bak.” Labi Yesusat Ala bake vameadaha im meida neha: “Ai Ala oa, Em nib bak. Labi Oho Eba loho dam laha nib bak.” Lahame Yesus labihasu gagoho labe ba, “Im Am dam am tame,” lahame gagom di ba ladehebeat gagodam vabak. 14Yesus etei lab gagoho bak lam, “Am dam,” lahaha bak lam gi bak damat modem bak. Abo faati nuti vaseati ehe labe elomna modem bak. Labiham labe Aho ahit Am damalehe dam lamti uloholi bak datelehe bak. “Meia modi elom bak vizemda Iblis fà beome nemahubali modesdase.” Labi, “Iho bak damat amu bisi elom bake iedemoholi vi ozodam bohu meedam bak lam fà faatoi setese,” lahame Yesusat ahit Dateli eloho bak. 16Yesusat lab meedaha bak laba iho nehi ozo. Alat Am im gagu vou usem dam laba taulo Yesusat datelehe vabak. Gi imota abo Abrahamat aba aho Ala bake tu vuzehehe bakti ulohona meedaha dam abo Abrahamat vou faat lehe dam modemna ozomom dam zi niba taulo Yesusat ab dateleham bak. 17Yesusat gi dam bakdate taulo lehemu Aho im dam bakda aliholehe bak. Abo Aho iba neha, “Am vahadam zi. Am nà dam zi,” lahame gagodam dam nibe ibi iho modem bakti ahebu uloholehe bak. Neham bak ozome labihaha bak. Yesusat Aho gi Alat Aba Aho ozoho im lam abo labaha bohu meedam bak laba ozome dam bake aame faobekesi im neà bak tau meedam Tohedatebolehe bak. Labi laha, “Damat faina meedàmu Alat faki beom bak lam Aho ozahigeàmu fa faamome vei neàdedase,” laham bake gohali Aho ahit uledi ot vai eloho bak. Yesusat labihasu modelo modemu Aho ahit Am vahadam ziti uloholi Dateli fa iho bak damat meedaha im ahebu Aho fa ot vai ab vouhodaham bak. 18Iblisit amu Yesus bake modi ozolo meedaha di lam Yesusat geàdaha bak. Labihàmu etei nim Iblisit neo iba modi ozolo meedam di Yesusat Tohedatebolehe labe iba fa taum meo bak.
Copyright
Learn More
ace_Latn zho_Hant eng_Latn